På valgdagen og dagen efter valget følger TV2 Nord valget i alle kommuner og Region Nordjylland i en massiv dækning, der bringer nordjyderne helt tæt på de spændende resultater og den efterfølgende konstituering. - Vi har livereportere og fotografer til stede i alle kommuner og i Region Nordjylland. Her følger vi stemmeoptællingen og valgresultaterne og serverer dem for nordjyderne stort set i samme øjeblik, de bliver offentliggjort, siger chefredaktør på TV2 Nord Tino Pedersen. - Vi vil bringe nordjyderne helt tæt på vindere og tabere og overvåge konstitueringen i samtlige kommuner og i regionen til den bitre ende, tilføjer han. Stil spørgsmål På de digitale platforme er der endnu en mulighed for at holde sig ajour med alt det vigtigste på valgaftenen. - Vi dækker valgresultaterne, valgets sejrherrer og valgets tabere hele aftenen på hjemmesiden. Dem, der vil vil have et hurtigt overblik, kan følge med på vores kommunalvalgs-liveblog, som fortsætter til i morgen, forklarer onlineredaktør Mie Leonora Heiberg og uddyber: - Og så kan læserne også debattere og stille spørgsmål på TV2 Nords Facebookside hele aftenen, hvor vores direktør Mikael Justesen sidder klar ved tasterne, mens SOME-vært Julie Schou Nielsen er klar til at gribe spørgsmål og kommentarer live i studiet i aftenens udsendelse. Så det bliver i hvert fald ikke kedeligt! Også i morgen er det muligt at få svar på de spørgsmål, man som vælger måtte brænde inde med angående valget. - Folk er meget velkommen til at hoppe ind på vores facebook-side og spørge om løst og fast vedrørende valget, og så vil vi løbende forsøge at besvare henvendelserne fra nordjyderne hurtigst muligt, siger Tino Pedersen. TV2 Nord indledte valgdækningen, da valgstederne åbnede kl. 8 onsdag morgen og vil hele valgdagen og valgaftenen bringe nyheder og sende live. Tv til ud på natten - På tv går vi i luften første gang kl. 18.23 og 25 minutter frem. Efter en kort pause begynder den egentlige valgaften kl. 19.30, og den sending fortsætter som minimum til kl. 01 på valgnatten, fortæller Tino Pedersen. TV2 Nords valgaften bliver vist på TV2, men er der efter kl. 01 på valgnatten fortsat uafklarede vigtige spørgsmål og konstitueringer i gang et eller flere steder i Nordjylland, så fortsætter valgdækningen på TV2 Nord Salto eller på tv2nord.dk. - Uanset hvordan aftenen og natten udvikler sig, så kan nordjyderne regne med, at tv2nord.dk er stedet, hvor det løbende er muligt at opdatere sig på stemmeoptælling og valgresultater, siger Tino Pedersen. Masser af valgnyt onsdag Dagen efter valget har TV2 Nord også forberedt en massiv dækning af valget. - Vi går i luften første gang klokken 6.30 og herefter følger vi op med nyhedsudsendelser klokken 7.30, 8.30 og 9.30. Her vil vægten ligge på at formidle de mest spændende resultater fra valgaftenen, ligesom vi bringer live-interviews med vindere og tabere lige fra morgenstunden, siger Tino Pedersen. Dagen efter valget vil der ligeledes være nyheds-valgudsendelser klokken 17.17, 18.23, 19.30 og klokken 22. - Men dagen efter valget vil tv2nord.dk også være stedet, hvor vi løbende formidler resultater, interviews og spændende kig bag kulisserne fra en lang og god valgaften og -nat, siger Tino Pedersen. Erfaren politisk analytiker klar Både på valgdagen og dagen efter valget vil valgdækningen være lagt i hænderne på værterne Bo Storm Madsen og Ingrid Buch. - Og så har vi for første gang i forbindelse med et valg fornøjelsen af at have Søren Wormslev med os som politisk analytiker. Søren Wormslev har et lang karriere bag sig som politisk reporter og har dækket utallige valg i en mere end 30 år lang karriere som journali, siger Tino Pedersen og fortsætter: - Så det er en meget stor fornøjelse for os på TV2 Nord, at vi i forbindelse med KV21 kan tilbyde nordjyderne Søren Wormslevs kyndige og indsigtsfulde formidling og fortolkning af valgets resultater. Han tilføjer, at TV2 Nord derudover også har dygtige og velforberedte liveportere og fotografer i samtlige kommuner og i Region Nordjylland. - Vores ambition er at bringe nordjyderne helt tæt på valget, uanset hvor de bor, og vi vil så vidt muligt vise tingene, når de sker. Kan vi komme med helt ind, hvor de afgørende forhandlinger finder sted på valgaftenen og valgnatten, så gør vi også det, siger Tino Pedersen med et smil.

Opsummering:
På tv2nord.dk, facebook og tv dækker TV2 Nord valget og konstituerings-dramaerne helt tæt til den bitre ende.